ኢትዮጵያ የአምስት ዓመቱን የእትእና የምዕተ ዓመቱን የጤና  ግቦች ማሳካቷ ተገለጸ
ሚኒስትሩ ዶክተር ከሰተ ብርሃን ከዋኢማ ጋር ባደረጉት ቆይታ እንደተናገሩት ኢትዮጵያ የሕፃናትና እናቶች ሞትን፣ የኤች አይ ቪ/ኤድስ፣ ወባና ቲቢ ስርጭትን ለመቀነስ በተደረገው ርብርብ የምዕተዓመቱን ግቦች ማሳካት እንደተቻለ አስረድተዋል፡፡እንደ ዶክተር ከሰተ ማብራሪያ በእናቶችና ሕፃናትን ሞት 75 በመቶ በላይ ለመቀነስ በተከናወኑ ዘርፈ ብዙ ተግባራት ግቡን ከተቀመጠለት የጊዜ ገደብ ከሶስት ዓመታት በፊት ማሳካት ተችሏል።አዳዲስ በኤች አይ ቪ ቫይረስ የሚያዙ ዜጎችን ቁጥር ከታሰበው 50በመቶ ለመቀነስ ታስቦ ክውኑ 90 በመቶ ተመዝግቧል፡፡የወባና ቲቢ ሥርጭት በመግታት በኩልም የአምስት ዓመቱን የዕድገትና ትራንስፎርሜሽን ዕቅድና የምዕተ ዓመቱን ግቦች ተሳክቷል ብለዋል ሚኒስትሩ ዶ/ር ከሰተ፡፡በጤና ተቋማት ግንባታ ረገድ ከ400 በላይ ሆስፒታሎች፣ ከ3 ሺህ 500 በላይ ጤና ጣቢያዎች 16 ሺህ በላይ ጤና ኬላዎች ተገንብተው አገልግሎት እየሰጡ ይገኛሉ፡፡በእድገትና ትራንስፎርሜሽ እቅድ መነሻ ዓመት ላይ 2 ሺህ የነበረውን  የሐኪሞች ቁጥር ዘንድሮ የሚመረቁትን ባለሙያዎች ጨምሮ 9 ሺህ መድረሱን ጠቁመው  አንድ ሐኪም ለ40 ሺህ ዜጎች የነበረውን ጥምርታ ወደ አንድ ለ10 ሺህ በማድረስ የዓለም ጤና ድርጅት ያወጣውን መስፈርት ማሟላት እንደተቻለ  ሚኒስትሩ ተናግረዋል፡፡በአሁኑ ሰዓት ከ45 ሺህ በላይ አዋላጅ ነርሶችና ከ38 ሺህ በላይ የጤና ኤክስቴንሽን ባለሙያዎች አገልግሎት እየሰጡ ይገኛሉ፡፡በመድሐኒት አቅርቦት ረገድም ከ10 አስከ 12 ቢሊዮን ብር የሚያወጡ ከ350 በላይ የሚሆኑ መሰረታዊ መድሐኒቶችን በ180 ኪሎሜትር ሬዲየስ ተደራሽ በማድረግ የመድሐኒት ስርጭትን ከ90 በመቶ ወደ 95 በመቶ ማሳደግ ተችሏል፡፡ይሁን እንጂ አሁንም በመድሐኒት አቅርቦትና ሥርጭት በኩል ያለውን አሰራር የሰው ኃይልና ተሸከርካሪዎች አቅርቦትን በማሻሻል ይበልጥ ውጤት ለማስመዝገብ ርብርብ እንደሚደረግ ነው ሚኒስትሩ የተናገሩት፡፡ከፍተኛ የባለሙያ እገዛን የሚፈልጉ በሽታዎችን ለማከም ያለው ውሱንነት፣ የመሳሪያዎች  እጥረት፣  በቂ የጥገና አቅም አለመኖርና በሕክምና ቱሪዝም ላይ ለመስራት በተቀመጡት ግቦች የታቀደውን ያህል ማከናወን ባለመቻሉ በዕቅድ ዘመኑ ያልተሳኩ ተሸጋሪ ዕቅዶች እንደሆኑ ሚኒስትሩ ገልጸዋል፡፡እነዚህን ዕቅዶች በሁለተኛው የእድገትና ትራንስፎርማሽን እቅድ ጊዜ በተጠናከረና በተደራጀ መልኩ ለማከናወን እንዲቻል ከዩኒቨርሲቲዎች ጋር ተባብሮ በመስራት በተለይም የሕክምና መሳሪያዎችን የሚጠግኑ ባሙያዎችን ለማፍራት እየተሰራ ነው ብለዋል።በሁለተኛ የእድገትና ትራንስፎርማሽን እቅድ  ማህበረስብ ዓቀፍ ጤና ኤክስቴንሽንን በማጠናከርና በመከላከል መርህ ላይ ያተኮረ የጤና ፖሊሲን በመከተል በየወረዳው አንድ የገጠር ሆስፒታል ማዳረስ፣  የሕፃናትንና እናቶችን ሞት መቀነስ፣ በኤች አይ ቪ/ኤድስ የሚያዙ ዜጎችን ቁጥር መቀነስ፣ የቲቢና የወባ ሥርጭትን መቀነስ ዋና  የትኩረት አቅጣጫዎች እንደሆኑ ሚኒስትሩ ገልጸዋል፡፡ታላቅ የሕክምና መንደር በመመስረት በተለይም ለሕክምና ወደ ውጭ የሚሄዱ ዜጎችን በሀገር ውስጥ ለማገልገልና የሕክምና ቱሪዝምን ማስፋፋትም ከቀጣይ የትኩረት ነጥቦች አንዱ መሆኑን ዶ/ር ከሰተ ተናግረዋል።